2012 m. birželio mėn. pradėtas ES ir Gruzijos dialogas dėl vizų režimo liberalizavimo. 2013 m. vasario mėn. Europos Komisija Gruzijos vyriausybei pristatė vizų režimo liberalizavimo veiksmų planą (VRLVP). VRLVP nustatyti tikslūs taikytini kriterijai, kurie išvardyti keturiuose skyriuose pagal techniškai susijusius klausimus, siekiant nustatyti teisės aktų, politinę ir institucinę sistemą (1 etapas) ir užtikrinti veiksmingą ir ilgalaikį jos įgyvendinimą (2 etapas). Jame nurodyti kriterijai, kuriuos Gruzija turi tenkinti, kad jos piliečiams, turintiems biometrinį pasą, būtų leista be vizų atvykti į Šengeno erdvę trumpalaikiam buvimu.

Vidaus reikalų ministerijos parengta rizikos analizės koncepcija buvo išplėsta, siekiant apimti visas migracijos sritis. 2015 m. rugsėjo mėn. Valstybinėje migracijos klausimų komisijoje įsteigta darbo grupė patvirtino visapusišką naują migracijos rizikos analizės koncepcijos sistemą. Rengiant analitines ataskaitas dalyvaus septynios valstybinės agentūros. Duomenys apie imigraciją, emigraciją ir vidaus migraciją iš skirtingų valstybinių agentūrų bus renkami per bendrą migracijos analitinę sistemą. ES ir Gruzijos vyriausybė bendrai finansavo šio elektroninių priemonių rinkinio, kuris turėtų būti patikrintas iki 2016 m. vidurio, įdiegimą. Visi šie produktai padės Gruzijai nustatyti riziką, numatyti grėsmes ir nustatyti tinkamas priemones, taip visapusiškai valdant migraciją.

Trečiojoje pažangos ataskaitoje nustatyta, kad migracijos valdymo kriterijus beveik įgyvendintas, ir per tą laiką padaryta didelė pažanga vykdant Komisijos rekomendacijas.

Apeliacijos dėl neigiamo sprendimo dėl pabėgėlio statuso teikimo terminas pratęstas nuo 10 iki 15 dienų, o laikotarpis, per kurį kiekvienos instancijos teismas turi priimti sprendimą, sutrumpintas iki dviejų mėnesių.

Gruzijoje įdiegus naują duomenų bazę, kurioje saugoma kilmės šalių informacija, ir gavus prieigą prie panašių kitų šalių duomenų bazių, bus galima teikti aukštos kokybės naujausią informaciją. Be to, bylas nagrinėjantys darbuotojai buvo informuoti apie pagrindinius kilmės šalių informacijos principus ir iš dalies pakeitus teisės aktų sistemą dabar aiškiai atskiriama kilmės šalių informacija ir politikos produktai.

Trečiojoje pažangos ataskaitoje nustatyta, kad prieglobsčio kriterijus įgyvendintas iš dalies, ir per tą laiką padaryta didelė pažanga vykdant Komisijos rekomendacijas.

Trečiojoje pažangos ataskaitoje nustatyta, kad prekybos žmonėmis kriterijus įgyvendintas iš dalies, ir per tą laiką padaryta didelė pažanga vykdant Komisijos rekomendacijas.

Trečiojoje pažangos ataskaitoje nustatyta, kad kovos su korupcija kriterijus įgyvendintas iš dalies, ir per tą laiką padaryta didelė pažanga vykdant Komisijos rekomendacijas.

2015 m. spalio 28 d. per trečiąjį Interesų konflikto ir korupcijos viešojo administravimo srityje įstatymo, kuriuo nustatomas turto deklaracijų stebėsenos teisinis pagrindas ir Valstybės tarnybos biuras įgaliojamas įgyvendinti stebėsenos procesą, svarstymą Parlamentas priėmė pakeitimus. Naudojant turto deklaravimo sistemą bus nustatomi nauji interesų konfliktų ir nepagrįsto praturtėjimo nustatymo ir atitinkamų sankcijų skyrimo mechanizmai. Remiantis šiais pakeitimais deklaracijų stebėsena bus vykdoma šiais trim atvejais: a) bus nuolat tikrinamos aukščiausio rango pareigūnų, kuriems kyla didelė korupcijos rizika, deklaracijos; b) deklaracijos bus atsitiktinai ir skaidriai parenkamos per elektroninę sistemą, remiantis konkrečiais nepriklausomos komisijos rizikos kriterijais; c) remiantis pagrįstais Valstybės tarnybos biurui pateiktais rašytiniais skundais arba informacija.

2015 m. lapkričio 1 d. įsigaliojo Viešųjų pirkimų įstatymo pakeitimai, kuriais nustatomi konkurso netaikymo viešojo pirkimo sutartyse kriterijai. Naujose nuostatose išdėstomi sutarties skyrimo taikant supaprastinto viešojo pirkimo procedūrą kriterijai, taip nustatytas reikalavimas gauti Viešųjų pirkimų tarnybos sutikimą. Paraiškos dėl supaprastinto viešojo pirkimo yra viešo naudojimo ir visos suinteresuotosios šalys turi teisę pareikšti savo svarstymus.

Pakeitimuose atkreipiamas dėmesys į informatorių apsaugą ir išplečiamas informatorių statusas ir informacijos teikimo sistema. Todėl bet kuris asmuo gali būti laikomas informatoriumi, nepriklausomai nuo to, ar jis yra valstybės tarnautojas. Nuostatos leidžia informuoti apie pažeidimus anonimiškai ir konfidencialiai.

Valdžios institucijos toliau dirbo siekdamos visapusiškai įgyvendinti GRECO rekomendacijas.

Gruzija tinkamai įgyvendino trečiojoje pažangos ataskaitoje rekomenduotus veiksmus. Nustatyta, kad korupcijos prevencijos ir kovos su ja kriterijus įgyvendintas.

2.3.1.4. Pinigų plovimas ir terorizmo finansavimas

Trečiojoje pažangos ataskaitoje nustatyta, kad pinigų plovimo kriterijus beveik įgyvendintas, ir per tą laiką padaryta didelė pažanga vykdant Komisijos rekomendacijas.

2015 m. liepos mėn. Gruzijos parlamentas priėmė kelis pakeitimus, kuriais siekiama sustiprinti tarpvalstybinio grynųjų pinigų judėjimo teisės aktų sistemą. Išplėsta tarpvalstybinio grynųjų pinigų judėjimo deklaravimo sistemos taikymo sritis. Be grynųjų pinigų, kuriuos fiziškai gabena fiziniai ir juridiniai asmenys, dabar apimami ir paštu siunčiami bei gaunami ir krovininiu transportu gabenami grynieji pinigai. Jei asmuo nesilaiko deklaracijos įpareigojimo, jis turi sumokėti didesnę baudą nei anksčiau. Siekiant sustiprinti atgrasomąjį poveikį, sankcijos neberibojamos iki didžiausios 3 000 GEL sumos. Pagal naujas mokesčių kodekso nuostatas bauda gali sudaryti 10 proc. vežamos sumos, jei jos bendra vertė yra 100 000 GEL arba daugiau.

Vyriausiasis prokuroras priėmė rekomendaciją padidinti nusikalstamu būdu įgyto turto konfiskavimo veiksmingumą. Be kitų baudžiamojo proceso metu įgyvendintinų priemonių, prokurorams ir tyrėjams buvo nurodyta nustatyti visą atsakovo ir jo artimųjų giminaičių turtą ir užtikrinti konfiskavimą net kaltinimų pripažinimo susitarimų atveju. Buvo rengiami įvairūs mokymo kursai ir apskritojo stalo susitikimai, siekiant aptarti šiuos klausimus su teisėsaugos institucijomis ir prokurorais.

Nuo 2004 m. Finansų stebėsenos tarnyba veikia kaip nacionalinis pranešimų apie įtartinus sandorius gavimo, analizavimo ir platinimo centras. 2015 m. spalio mėn. tarnyba įdarbino du naujus darbuotojus ir planuoja netrukus paskelbti papildomas laisvas darbo vietas.

Gruzijos nacionalinis bankas prižiūri visas finansų įstaigas, išskyrus draudimo įmones ir privačių pensijų fondų sistemas. Gruzijos nacionalinio banko Metodologijos ir nuotolinių patikrų skyrius sustiprintas įdarbinus šešis darbuotojus. Draudimo priežiūros institucija, prižiūrinti draudimo įmones ir privačių pensijų fondų sistemas, priežiūros departamente įsteigė naują atskirą nuotolinės stebėsenos skyrių.